**Norii curg, într-un târziu...**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Focuri ling, ca niște hidre,

seminții de vechi păduri;

Sar la cer cangurii suri,

scormonesc pârâuri vidre.

Crapă pietre murmurânde

în carnagiul arămiu;

Urlă-n soare sângeriu

vântul flăcării flămânde.

Fumu-n trombe colosale

poartă vaierul de cerb;

Ape sulfuroase-și fierb

paradisuri australe.

Pe grumazul de balaur,

focul a sculptat colan

- ca un vechi plastician -

koala poleit cu aur.

Vulturii fac zbor de veghe

peste temnița de fum;

Pini gigantici, printre scrum,

își târăsc umbrele-n zeghe.

Se aștern cenuși în salbe

pe pământ cărămiziu;

Norii curg, într-un târziu,

arborilor coame albe.